Warzynie na haju
Amerykōny zmajstrowali nowe kulinarne show. Powiycie: wiela idzie ôglōndać te warzynie? Kożdy tera warzi, nawet bajtle, a w telewizorze na kożdym programie srogo swada, kery uwarził nojlepszego pyrzoka satay abo czipsy ze ôberiby.
Ale niy rozchodzi sie sam ô jake ajnfachowe pichcynie. Dyć we serialu głōwno rolã gro trowa – i niy godōm sam ô daniach wege abo jakim piyrszym lepszym szałocie!
Cannabis, bo tak sie ta trowa mianuje, mo właściwości lecznicze, relaksujōnce a rozweselajōnce. We naszyj kulturze godo sie, iże to je narkotyk. Nojczynścij trowa sie kurzi choby cigaret (niywtajymniczyni godajōm, że wstrzikuje, ale niy suchejcie tych gupot!), a ôlejek ze kwiotkōw kōnopie indyjskij je nojsilniyjszym naturalnym medikamyntym – w niykerych krajach sie nim lyczy ludzi i to z powodzyniym!
Ôlejek tyn (abo masło) do sie tyż wykorzistać we kuchni. Niy ino we zistach typu brownies, ale choby i przi niydzielnym ôbiedzie! Ô tym dycki je serial „Cooking on High”, kery poradzicie ôbejrzeć na Netflixie. Piszōm, iże jury bydzie wyluzowane – w kōńcu dychniecie ôd sztresu, patrzynio na wajzel a beczynio tych borokōw-uczestnikōw!
Magazyn HERB pado, iże to je nojlepszy czas do serialu, dycki ludzi trza edukować – a to robi Ngaio Belaum, juror. Trocha je im żol, iże Netflix powtarzo niekere stereotypy zwiōnzane ze marihuanōm. Jestech ciekawõ, eli je chycicie!
Mom taki traum, coby kery sam ukulōł gumiklyjzy: momy biołe, czorne – tera czas na zielōne!
PS dejcie pozōr z takim warzyniym, bo to niy ma u nos legalne, a idzie tyż fest odfurgnōnć, jak dociepiesz za dużo do tyglika!!!
Bong appétit!
Ôryginoł fotografije na wiyrchu: Ewkaa / Wikimedia Commons
szl_Latn szl_Latn szl_Latn szl_Latn szl_Latn szl_Latn szl_Latn szl_Latn tsn_Latn bam_Latn